ওয়েব ডেস্ক : ঘোর বিপাকে আর আহমেদ ডেন্টাল কলেজ। ICU না থাকায় বন্ধ হয়ে গেল হাসপাতালের অপারেশন থিয়েটার। সঙ্কটে রোগীরা। গতমাসেই সুপ্রিম কোর্ট নির্দেশ দেয়, ICU না থাকলে সেই হাসপাতালে অপারেশন হবে না। তার জেরেই বিপদে রাজ্যের একমাত্র সরকারি ডেন্টাল কলেজ। এই হাসপাতালে কোনও ICU নেই। অথচ এতদিন মুখের ক্যানসার, ম্যাক্সিলো ফেসিয়াল সার্জারির মতো জটিল অস্ত্রোপচার এখানে হত। বর্তমান পরিস্থিতিতে পুজোর আগেই মেজর OT বন্ধ করে দেওয়ার সিদ্ধান্ত নেয় হাসপাতাল কর্তৃপক্ষ। তা এখনও খোলেনি। অবস্থা স্বাভাবিক করতে আজ হাসপাতালে আসেন রাজ্যের স্বাস্থ্য শিক্ষা অধিকর্তা সহ বেশ কয়েকজন স্বাস্থ্যকর্তা। সিদ্ধান্ত হয়েছে, দ্রুত ICU  তৈরি করা হবে ডেন্টাল কলেজে। আপাতত আদালত অবমাননা ঠেকাতে, NRS এর ICU-কেই খাতায়-কলমে আর আহমেদ ডেন্টাল কলেজের ICU হিসেবে দেখানো হবে। যদিও মুখে তা স্বীকার করেননি হাসপাতাল কর্তৃপক্ষ। তাঁদের দাবি, OT জীবাণুমুক্ত করতে তা বন্ধ রাখা হয়েছে।